陸務觀寄著色山水屏
作者：韓元吉
朝代：宋

paragraphs: 我居面山俯潺湲，憑軒卧牖皆見山。
山光水影入懷袖，秀色爽氣非人寰。
故人憐我新結屋，猶恐看山未能足。
丹青寫作何許圖，不礙閉門聊縱目。
千峰繚繞生白雲，小舟蕩漾橫江濱。
樓臺高下出蘭若，杳渺似有鐘磬聞。
坐驚巖壑環四壁，寥落高秋變春色。
方壺瀛洲遠不隔，武陵桃花定誰識。
君不見韋侯絕筆畫古松，黑雨白日摧虬龍。
杜陵老翁三歎息，況有山木洪濤風。
又不見玉堂真仙草詔罷，靜愛春山郭熙畫。
文章信美身不閒，青嶂白波眼中借。
我今乘間身未衰，杖藜獨步哦新詩。
出門見山入見畫，佳興自喜來無時。
卧龍山腰鏡湖尾，知有高齋照清泚。
功名逼子未得休，歸坐玉堂應記此。